  Майя Бывальцева Быдӟым Атыкай ожысь но кунпуш ужъёсъя ёзэсъёсысь ветеранлы Николай Скорняковлы 11-тӥ пӧсьтолэзе 100 арес тырмиз. Юбилярез ӟечкылазы Удмуртиысь кунпуш ужъёсъя министр Александр Первухин, элькун кивалтэтлэн тӧроезлэн воштӥсезлэсь ужзэ быдэсъясь Сергей Фефилов но Кунпуш ужъёсъя ёзэсъёсысь но кунпуш войскоосысь ветеранъёслэн кенешсылэн кивалтӥсез Герман Санников, ивортэ элькунысь МВД-лэнпресс-службаез. Ветеранлы Россилэн азьмуртэзлэсь Владимир Путинлэсь но Удмуртилэн тӧроезлэсь ужзэ огдырлы быдэсъясьлэсь Александр Бречаловлэсь ӟечкыланъёссэс ваизы. Озьы ик Николай Скорняковлы кузьымъёс сётӥзы. Бадӟым арлыдыз шоры учкытэк, ветеран тэк улы, котькуд нунал поръяны пота. Вӧзаз — яратӥсь но сюлмаськись нылъёсыз. Николай Скорняков Алнаш ёросысь Успенск гуртын вордскиз. 1938–1940 аръёсы НКВД-лэн войскоосаз срочной службаез ортчиз. 1941-тӥ арын сое фронтэ басьтӥзы. Ожын кӧня ке пол секыт сӧсыртэмын вал. Ӵыжы-выжыосыз быремез сярысь ивор но басьтылӥзы. «Тодам ваисько яркыт тулыс шундыез. Мон вырӟыны уг быгатӥськы, виры вия. Вылаз ик паллян пельпумам дӥсе кенжиз. Син азям султӥзы атаелэн, анаелэн тусъёссы, гуртэ сярысь тодэ ваёнъёс… Тау дорам ӝоген вуэм солдатъёслы-санитаръёслы», — тодаз вае ветеран ож аръёсты. Госпитальын эмъяськемез бере службазэ Калинин карысь полигонлэн кивалтӥсез луыса азьланьтӥз. 1946-тӥ арын Николай Скорняков кунпуш ужъёсъя ёзэсъёсы службае пыриз, Ижкарысь милицилэн наружной службая дивизионэзлэн отделенияз кивалтӥсь луиз. Омскысь милицилэсь школазэ йылпумъяса, оперуполномоченный луыса ужаз. Озьы ик участковой но вал. Кунпуш ужъёсъя ёзэсъёсын 25 ар ужаса, Николай Скорняков шутэтскыны потӥз. Пусъемын «За боевые заслуги», «За Победу над Германией» медальёсын, озьы ик «За отличие в службе» 3 степенё медальёсын. Тегъёс: Мерлык Ижкар МВД Удмуртия БыдӟымАтыкайож ветеранъёс  